
A V I Z 

asupra Proiectului de Lege pentru condamnarea totalitarismului comunist şi pentru cultivarea memoriei naţionale antitotalitare
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu proiectul de Lege pentru condamnarea totalitarismului comunist şi pentru cultivarea memoriei naţionale antitotalitare, trimis cu adresa nr. PLx. 617 din 28 septembrie 2015, înregistrat în cadrul Comisiei juridice sub nr.4c-11/1141/2015 din 29 septembrie 2015.

Camera Deputaţilor este Cameră decizională, conform dispoziţiilor art. 75 alin. (1) şi (3) din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat.
Senatul a adoptat proiectul de lege, în şedinţa din data de 22 septembrie 2015, în calitate de primă Cameră sesizată. 

Consiliul Legislativ a avizat favorabil proiectul de lege, cu observaţii şi propuneri, prin avizul transmis prin adresa cu nr. 393 din data de 23.04.2015.
Iniţiativa are ca obiect de reglementare adoptarea unor măsuri pentru condamnarea totalitarismului comunist şi pentru cultivarea memoriei naţionale antitotalitare. Prin proiect, se propune ca Academia Română, cel mai înalt for ştiinţific, să elaboreze un Raport pentru condamnarea totalitarismului comunist şi pentru memoria naţională antitotalitară, precum şi înfiinţarea Muzeului naţional al totalitarismului comunist şi construirea Monumentului naţional al victimelor totalitarismului comunist.

În şedinţa din data de 6 octombrie 2015, potrivit art. 61 din Regulamentul Camerei Deputaţilor, republicat,  membrii Comisiei juridice, de disciplină şi imunităţi au examinat actul normativ supus avizării, expunerea de motive şi avizul Consiliului legislativ.
În urma dezbaterilor, Comisia juridică, de disciplină şi imunităţi a hotărât, în unanimitate, să acorde aviz favorabil proiectului de lege.
Potrivit dispoziţiilor art. 73 din Constituţia României, republicată, prin obiectul său de reglementare, propunerea de act normativ se încadrează în categoria legilor ordinare.

